《梦横塘 荷叶似云香不断。白石句，以慢词写之》
清代·周之琦

液池擎艳，渌沼含馨，湿云飞满凉翠。千叶香心，荡三十六湾秋意。

倚盖天长，浣衣人杳，卷波无际。认珠盘冷浸，一抹横塘，重重碧、重重水。

嫣红半落谁怜，但参差远影，还蘸吟袂。鹭送鸥迎，料未许、夕阴吹碎。

唤小艇、青奁摇梦，待觅风痕过烟尾。甚日开门，藕花多处，约词仙同醉。

作者简介：周之琦（公元1782年～1862年），字稚圭，河南祥符（今河南开封）人。清嘉庆十三年（公元一八0八年）进士，改庶吉士。散馆，授编修。累官广西巡抚，疏言筑堤赈灾等事，凡数十上。道光二十六年，因病乞休。病逝于家中。周之琦工词，浑融深厚，瓣香北宋，有《金梁梦月词》二卷，《怀梦词》二卷，《鸿雪词》二卷，《退庵词》一卷，总名《心日斋词》，传于世。辑有《心日斋十六家词选》。